**Määruse eelnõu „TÜRI VALLA 2025. AASTA EELARVE“**

**seletuskiri**

**I. Sissejuhatus**

Määruse eelnõu „Türi valla 2025. aasta eelarve“ koos lisadega on koostanud Türi Vallavalitsuse kui ametiasutuse (edaspidi *ametiasutus*) finantsjuht Aime Roosioja koostöös Türi valla ametiasutuse hallatavate asutuste juhtide ning ametiasutuse teenistujatega.

**II. Eelarve koostamise ja menetlemise õiguslikud alused ja asjaolud**

Vastavalt kohaliku omavalitsuse üksuse finantsjuhtimise seaduse (KOFS) § 22 lõikele 1 koostab valla- või linnavalitsus vastavalt KOFS §-des 5 ja 21 sätestatule kohaliku omavalitsuse üksuse eelarve eelnõu. Eelarve eelnõule lisatakse seletuskiri. Seletuskirjas esitatakse vähemalt järgmine informatsioon:
 1) selgitused ja põhjendused KOFS § 5 lõikes 3 kirjeldatud detailsuses eelmise aasta, jooksva aasta ning eelseisva eelarveaasta kohta;

 2) selgitused eelarve eelnõus ja eelarvestrateegias esinevate andmete oluliste erinevuste kohta;

 3) ülevaade arengukavas ja muudes arengudokumentides kajastatud eesmärkide kavandatavast täitmise plaanist eelseisval eelarveaastal ning nende täitmiseks kavandatavatest tegevustest;
4) ülevaade eelseisvaks eelarveaastaks kavandatavatest investeeringutest koos maksumuste ja finantseerimisallikatega;

5) kohaliku omavalitsuse üksuse ja tema arvestusüksuse oodatav põhitegevuse tulemi väärtus ja netovõlakoormus eelseisva eelarveaasta lõpuks;

5) ülevaade finantsdistsipliini tagamise meetmete rakendamise menetluse ajal eelarvestrateegias või raske finantsolukorra ohu kõrvaldamise menetluse ajal saneerimiskavas eelseisvaks eelarveaastaks kavandatud tegevuste või meetmete kohta;

6) muu oluline informatsioon eelseisva eelarveaasta kohta.

Eelarve eelnõu ja seletuskirja peab valla- või linnavalitsus esitama volikogule hiljemalt üks kuu enne eelseisva eelarveaasta algust ehk hiljemalt 30. novembril.

Türi valla eelarve eelnõu koostatakse ja seda menetletakse Türi Vallavolikogu 30. novembri 2017 määrusega nr 12 „Türi valla finantsjuhtimise kord“ sätestatud korras. Vallaeelarve eelnõu koostab Türi Vallavalitsus kui ametiasutus, kes esitab eelarve eelnõu koos seletuskirjaga heakskiitmiseks Türi Vallavalitsusele kui täitevorganile (edaspidi *vallavalitsus*). Vallavalitsuse heaks kiidetud eelarve eelnõu esitatakse menetlemiseks Türi Vallavolikogule (edaspidi *vallavolikogu*). Pärast eelarve eelnõu vallavolikogule esitamist avalikustatakse eelarve eelnõu koos seletuskirjaga seitsme tööpäeva jooksul Türi valla veebilehel. Seletuskiri peab olema veebilehel kättesaadav kuni eelarveaasta lõpuni. Türi Vallavolikogu halduspraktikas on eelarve seletuskiri määruse lisa.

Pärast eelarve eelnõu vallavolikogule esitamisest menetlevad eelnõu vallavolikogu alalised komisjonid. Eelarve eelnõu menetluses on juhtivkomisjon vallavolikogu eelarve- ja arenduskomisjon.

Vallaeelarve vastuvõtmiseks korraldatakse vallavolikogu istungitel vähemalt kaks lugemist.

Volikogu menetleb valitsuse heaks kiidetud eelnõu esimesel lugemisel ning otsustab, kas lükata esitatud eelnõu tagasi, katkestada eelnõu esimene lugemine volikogu osundatud paranduste tegemiseks või lõpetab eelarve eelnõu esimese lugemise.

Pärast eelarve eelnõu esimest lugemist on vallavolikogu alalistel komisjonidel ning isikutel õigus esitada vallaeelarve eelnõusse muudatuste tegemiseks ettepanekuid. Vallaeelarve eelnõu muutmise ettepanekutele, mis tingib eelnõus märgitud tulude või kulude vähendamise, suurendamise või ümberpaigutamise, tuleb ettepaneku juurde lisada põhjendused ja arvutused kavandatavate muudatustega kaasnevate väljaminekute ja nende katteallikate kohta. Püsiva iseloomuga väljaminekute korral kirjeldatakse mõju vähemalt kolmele eelseisvale eelarveaastale. Muudatusettepanekute alusel koostab ametiasutuse rahandusosakond koondi ning esitab selle vallavalitsusele ja juhtivkomisjonile seisukoha võtmiseks. Teised volikogu alalised komisjonid menetlevad eelarve eelnõu oma pädevuse piirides. Vallavalitsuse ja juhtivkomisjoni seisukohtadega muudatusettepanekute koond esitatakse vallavolikogule ja vallavolikogu hääletab iga muudatusettepanekut eraldi. Pärast muudatusettepanekute hääletamist otsustab vallavolikogu vallaeelarve eelnõu vastuvõtmise või suunamise järgmisele lugemisele.
 Kui vallavolikogu otsustab vallaeelarve teise lugemise katkestada, võib vallaeelarvesse teha täiendavaid muudatusettepanekuid tähtajani, mille juhtivkomisjon määrab. Kui eelarve suunatakse vastuvõtmiseks järgmisele istungile, siis istungite vahel võib vallavalitsus täiendada eelarve eelnõu selleks ajaks teatavaks saadud sihtotstarbeliste tuludega, sihtotstarbeliste tulude saamiseks vajalike projektide omafinantseerimise kuludega ning teha tehnilisi muudatusi ja täpsustusi.

Eelarve võtab volikogu vastu määrusega. Eelarve vastuvõtmiseks on vajalik vallavolikogu poolthäälteenamus.

Kui vallavolikogu ei ole 2025. aasta eelarvet vastu võtnud hiljemalt märtsi lõpuks, on Türi Vallavolikogu II koosseis kohaliku omavalitsuse korralduse seaduse § 52 lõike 1 punkti 1 alusel tegutsemisvõimetu.

**II. Määruse sisu**

Määrusel on neli paragrahvi.

Paragrahvi 1 kohaselt võtab vallavolikogu vastu Türi valla 2025. aasta eelarve vastavalt määruse lisale 1.

Paragrahviga 2 kinnitab vallavolikogu Türi valla 2025. aasta eelarve seletuskirja vastavalt määruse lisale 2.

Paragrahviga 3 annab volikogu KOFSi § 5 lõikest 6 tulenevalt vallavalitsusele volitused vallaeelarvesse investeeringuteks kavandatud üldsummat, riigieelarvest Türi vallale lepingute alusel ja toetustena eraldatud raha ning valleelarvesse antud annetusi ja huvihariduseks eraldatud raha detailsemalt liigendama.

Samuti on KOFSi § 38 lõikest 4 tulenevalt antud valitsusele õigus võtta eelarveaasta kestel rahavoogude juhtimiseks laenu suurima lubatud jäägiga 1 000 000 eurot, tingimusel, et laen tuleb tagastada eelarveaasta lõpuks. Lisaks antakse valitsusele õigus refinantseerida võetud laenusid, tingimusel, et refinantseerimisega ei suurendata laenude kogusummat.

Paragrahv 4 kordab KOFSis sätestatud põhimõtet, et eelarvet rakendatakse eelarveaasta algusest.

**III. Määruse eelnõu vastavus kehtivale õigusele**

Määruse eelnõu on menetletud kooskõlas KOFSi ja Türi valla finantsjuhtimise korraga. Lisaeelarve eelnõu on koostatud koostöös ametiasutuse hallatavate asutuste juhtide, ametiasutuses valdkonna eest vastutavate ametnike ning ametiasutuse raamatupidajatega, arvestades Türi vallale eraldatud rahast ning asutuste vajadustega.

Ametiasutus esitas määruse eelnõu vallavalitsusele ning vallavalitsus kiitis eelnõu heaks 28. novembri 2024 istungil. Pärast eelnõu heakskiitmist esitati see Türi Vallavolikogu 28. novembri 2024 istungil volikogule ning eelarve eelnõu koos seletuskirjaga edastati ametiasutuse dokumendihaldussüsteemi kaudu vallavolikogu esimehele ning alaliste komisjonide esimeestele. Eelnõu koos seletuskirjaga avalikustati 28. novembril 2024 Türi valla veebilehel.

Türi valla 2025. aasta eelarve koostamisel on lähtud KOFSist, Türi valla finantsjuhtimise korrast ning riigi antud juhistest ning määruse eelnõu on kooskõlas kehtiva õigusega.

**IV. Määruse mõju**

Türi valla 2025. aasta eelarvega antakse õiguslik alus 2025. aastal Türi valla tegevuseks vajalike kulude tegemiseks.

**V. Määruse jõustumine**

Määrus jõustub üldises korras ehk kolmandal päeval määruse Riigi Teatajas avalikustamisest.

**VI. Määruse eelnõu avalikustamine**

Määruse eelnõu avalikustati Türi valla veebilehel 28. novembril 2024 . Määruse eelnõu on hetkel esitatud volikogule esimeseks lugemiseks.